CELEX: 32014D0281
Language: sk
Date: 2014-05-14 00:00:00
Title: 2014/281/EÚ: Vykonávacie rozhodnutie Komisie zo  14. mája 2014 , ktorým sa Chorvátskemu registru lodnej dopravy udeľuje uznanie EÚ podľa nariadenia Európskeho parlamentu a Rady (ES) č. 391/2009 o spoločných pravidlách a normách pre organizácie vykonávajúce inšpekcie a prehliadky lodí [oznámené pod číslom C(2014) 3014]  Text s významom pre EHP

16.5.2014   
            
            
               SK
            
            
               Úradný vestník Európskej únie
            
            
               L 145/43
            
         VYKONÁVACIE ROZHODNUTIE KOMISIE
   zo 14. mája 2014,
   ktorým sa Chorvátskemu registru lodnej dopravy udeľuje uznanie EÚ podľa nariadenia Európskeho parlamentu a Rady (ES) č. 391/2009 o spoločných pravidlách a normách pre organizácie vykonávajúce inšpekcie a prehliadky lodí
   
      
         [oznámené pod číslom C(2014) 3014]
      
   
   (Text s významom pre EHP)
   
      (2014/281/EÚ)
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 391/2009 o spoločných pravidlách a normách pre organizácie vykonávajúce inšpekcie a prehliadky lodí (1) z 23. apríla 2009, a najmä na jeho článok 4 ods. 1,
   so zreteľom na listy chorvátskych orgánov z 23. júla 2010 a 25. februára 2014, ktorými Komisiu žiadajú, aby udelila uznanie EÚ Chorvátskemu registru lodnej dopravy (Hrvatski registar brodova, ďalej len „HRB“),
   keďže:
   
               (1)
            
            
               Podľa článku 3 ods. 1 nariadenia (ES) č. 391/2009 musia členské štáty, ktoré chcú udeliť oprávnenie akejkoľvek organizácii, ktorá doteraz nebola uznaná, predložiť Komisii žiadosť o uznanie.
            
         
               (2)
            
            
               Chorvátska republika poskytla 23. júla 2010 informácie a dôkazy o tom, že HRB vyhovuje požiadavkám nariadenia (ES) č. 391/2009. S prihliadnutím na to, že proces uznávania môže po podaní žiadosti trvať dlhší čas a že po pristúpení a do ukončenia procesu by chorvátska vláda nebola oprávnená delegovať štatutárne úlohy na HRB, začala Komisia prípravné fázy posudzovania HRB skôr, ako sa Chorvátsko stalo členským štátom Únie.
            
         
               (3)
            
            
               Po jeho pristúpení k Únii Chorvátsko 25. februára 2014 Komisii opätovne predložilo svoju žiadosť o udelenie uznania EÚ HRB.
            
         
               (4)
            
            
               Komisia za pomoci Európskej námornej bezpečnostnej agentúry overila, že HRB spĺňa všetky minimálne kritériá uvedené v prílohe I k nariadeniu (ES) č. 391/2009.
            
         
               (5)
            
            
               Posúdenie bolo založené na preskúmaní dokumentácie predloženej chorvátskymi orgánmi, ako aj na výsledkoch dvoch inšpekcií kancelárií HRB vykonaných expertmi z Európskej námornej bezpečnostnej agentúry v októbri 2011 a jednej inšpekcie vykonanej v októbri 2013 s cieľom overiť realizáciu nápravných opatrení, ktoré prijal HRB v reakcii na nedostatky zistené Komisiou v priebehu posudzovania.
            
         
               (6)
            
            
               HRB vykonal primerané a dostatočné nápravné opatrenia vo všetkých prípadoch zistených nedostatkov. HRB počas posudzovania účinne spolupracoval a preukázal schopnosť proaktívne zlepšiť svoju organizáciu a postupy.
            
         
               (7)
            
            
               Uplatňovanie niekoľkých nápravných opatrení stále prebieha a bude sa monitorovať, najmä otvorenie pobočky v čínskom Šanghaji. Toto však nespochybňuje celkovú kvalitu systémov organizácie a kontrolných mechanizmov.
            
         
               (8)
            
            
               Komisia takisto overila záväzok HRB, že bude dodržiavať ustanovenia článku 8 ods. 4 a článkov 9, 10 a 11 nariadenia (ES) č. 391/2009.
            
         
               (9)
            
            
               Hoci sú výsledky HRB v oblasti bezpečnosti a prevencie znečisťovania mierne pod úrovňou priemeru ostatných uznaných organizácií EÚ, sú uspokojivé. HRB sa uberá správnym smerom predovšetkým v súvislosti s Parížskym memorandom o porozumení o štátnej prístavnej kontrole: priemerná miera zadržania bola 0,51 % v rokoch 2010 – 2012, v porovnaní s 0,89 % v období rokov 2009 – 2011 a 1,44 % v období rokov 2008 – 2010. HRB takisto nezaznamenal žiadne zadržanie v súvislosti s uznanou organizáciou v rokoch 2010, 2011 a 2012 v rámci režimu štátnej prístavnej kontroly pobrežnej stráže Spojených štátov amerických.
            
         
               (10)
            
            
               S cieľom zabezpečiť, aby si organizácia vždy zachovala schopnosť fungovať v súlade s požiadavkami nariadenia (ES) č. 391/2009, a keďže veľkosť flotily, ktorá je v súčasnosti certifikovaná HRB, je relatívne malá, sa Komisia domnieva, že prípadné veľké rozšírenie rozsahu činností organizácie by malo sprevádzať primerané zvýšenie jej technických a riadiacich kapacít a v prípade potreby aj rozšírenie siete kancelárií.
            
         
               (11)
            
            
               Právny subjekt HRB má sídlo v chorvátskom Splite, je zriadený ako verejná inštitúcia podľa zákona o Chorvátskom registri lodnej dopravy z 20. septembra 1996 (Úradný vestník č. 81/96) a je zapísaný v Charte Chorvátskeho registra lodnej dopravy z 1. júna 1997. Má názov „Chorvátsky register lodnej dopravy“ („Hrvatski registar brodova“).
            
         
               (12)
            
            
               Opatrenia stanovené v tomto rozhodnutí sú v súlade so stanoviskom Výboru pre bezpečnosť na mori a pre zabránenie znečisťovania z lodí zriadeného nariadením Európskeho parlamentu a Rady (ES) č. 2099/2002 (2),
            
         PRIJALA TOTO ROZHODNUTIE:
   Článok 1
   „Chorvátsky register lodnej dopravy“ sa uznáva podľa článku 4 ods. 1 nariadenia (ES) č. 391/2009.
   Článok 2
   Toto rozhodnutie je určené členským štátom.
   
      V Bruseli 14. mája 2014
      
         
            Za Komisiu
         
         Siim KALLAS
         
            podpredseda
         
      
   
   
      (1)  Ú. v. EÚ L 131, 28.5.2009, s. 11.
   
      (2)  Nariadenie Európskeho parlamentu a Rady (ES) č. 2099/2002 z 5. novembra 2002, ktorým sa zriaďuje Výbor pre bezpečnosť na mori a zabránenie znečisťovania z lodí (COSS) a ktorým sa mení nariadenie o bezpečnosti na mori a zabránení znečisťovania z lodí (Ú. v. ES L 324, 29.11.2002, s. 1).